Aasta tagasi juunis läbi viidud uuringus olid sotsiaaldemokraadid (SDE) 18-protsendise toetusega populaarsuselt teine partei Eestis, nüüd on nad aga langenud viiendaks ja edestavad veel ainult IRLi, keda toetab seitse protsenti küsitletutest, vahendavad ERR Uudised.

Erakondade populaarsuse edetabeli pingerida juhib jätkuvalt Keskerakond, kelle toetus kasvas võrreldes maiga viie protsendipunkti võrra - 23 protsendilt 28 protsendile.

Teisel positsioonil on toetuse sisuliselt säilitanud Reformierakond, keda juunis toetas 20 ja mais 21 protsenti vastanutest.

Sisuliselt pole kuu varasemaga võrreldes muutunud ka EKRE ja Vabaerakonna toetus, mis on vastavalt 13 ja 12 protsenti (mais 14 ja 11 protsenti).